Návrh ROZHODNUTIE RADY, ktorým sa Rumunsku povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty /* KOM/2012/014 v konečnom znení - 2012/0002 (NLE) */





DÔVODOVÁ SPRÁVA 1. KONTEXT NÁVRHU Dôvody a ciele návrhu Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie povoliť ktorémukoľvek členskému štátu uplatňovať osobitné opatrenia odchyľujúce sa od ustanovení uvedenej smernice s cieľom zjednodušiť postup výberu DPH alebo zabrániť určitým druhom daňových únikov alebo vyhýbaniu sa daňových povinností. Rumunsko požiadalo listom, ktorý Komisia zaevidovala 6. júla 2011, o povolenie oslobodiť od dane zdaniteľné osoby, ktorých ročný obrat nepresahuje 50 000 EUR. Rumunsko následne listom, ktorý Komisia zaevidovala 30. augusta 2011, nahradilo svoju žiadosť novou žiadosťou o povolenie oslobodiť od dane zdaniteľné osoby, ktorých ročný obrat nepresahuje 65 000 EUR. O žiadosti predloženej Rumunskom Komisia v súlade s článkom 395 ods. 2 smernice o DPH informovala ostatné členské štáty listom z 8. novembra 2011. Listom z 9. novembra 2011 Komisia oznámila Rumunsku, že má všetky informácie potrebné na posúdenie danej žiadosti. Všeobecný kontext Podľa kapitoly 1 hlavy XII smernice o DPH sa členským štátom umožňuje uplatňovať osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje istú sumu. Z tohto oslobodenia vyplýva, že zdaniteľná osoba nemusí účtovať DPH na svoje dodávky a nemôže si teda odpočítať DPH na svojich vstupoch. Tento strop ročného obratu sa v jednotlivých členských štátoch líši, najmä v závislosti od dátumu ich pristúpenia. Pre členské štáty, ktoré pristúpili po 1. januári 1978, sa prahová hodnota ročného obratu stanovila v článku 287 smernice o DPH. Prahová hodnota pre Rumunsko sa stanovila na 35 000 EUR, vypočítaná v súlade s prepočítacím kurzom platným v deň pristúpenia (článok 287 bod 18 smernice o DPH). Zámerom rumunskej žiadosti o výnimku je zjednodušiť systém DPH pre malé podniky tým, že sa zavedie toto zjednodušujúce opatrenie pri zdaniteľných osobách s ročným obratom nepresahujúcim 65 000 EUR vypočítaným v súlade s prepočítacím kurzom platným v deň pristúpenia. Týmto opatrením sa podstatne zníži záťaž pre podniky oprávnené na danú úpravu a zbaví ich mnohých povinností spojených s DPH v rámci bežného režimu DPH. Tento systém by bol pre zdaniteľné osoby voliteľný. Rumunsko sa vo všeobecnosti stretáva so značným problémom nedodržiavania predpisov pre DPH. Útvary Komisie na pomoc Rumunsku poskytli technickú pomoc s cieľom vyhodnotiť nedostatky rumunskej daňovej správy, pokiaľ ide o kontrolu DPH a nedodržiavanie predpisov pre DPH. Uskutočnili sa misie do Bukurešti s cieľom určiť vhodné nápravné prostriedky zlučiteľné so smernicou o DPH a v tomto smere sa vypracovali mnohé odporúčania, v prípade ktorých Rumunsko požiadalo Komisiu o pomoc v súvislosti s ich vykonávaním. Tento návrh by sa preto mal považovať za súčasť balíka opatrení na zlepšenie všeobecnej úrovne dodržiavania predpisov a zjednodušenie postupu pri vyberaní DPH. Bude predovšetkým doplnený zavedením paušálnej úpravy pre malé subjekty podľa článku 281 smernice o DPH, ktorá sa bude vzťahovať na malé subjekty, ktoré nechcú využívať toto zjednodušujúce opatrenie. Na tento účel sa 19. októbra 2011 konzultoval Výbor pre DPH. Výnimka by platila minimálne do 31. decembra 2014 alebo dovtedy, kým nenadobudne účinnosť smernica o prahovej hodnote ročného obratu, v rámci ktorej sa môžu dodávky zdaniteľnej osoby oslobodiť od DPH. Na základe informácií predložených Rumunskom bude dosah na celkovú sumu daňových príjmov vybratú v štádiu konečnej spotreby zanedbateľný. Existujúce ustanovenia v oblasti návrhu V roku 2004 Komisia navrhla zvýšiť prahovú hodnotu ročného obratu, na základe ktorej členské štáty (KOM(2004) 728 v konečnom znení) udeľujú oslobodenie od DPH zdaniteľným osobám, na 100 000 EUR, s možnosťou každý rok túto prahovú hodnotu aktualizovať. Súlad s ostatnými politikami a cieľmi Únie Neuplatňuje sa. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENIE VPLYVU Konzultácie so zainteresovanými stranami Nevzťahuje sa na tento návrh. Získavanie a využívanie expertízy Externá expertíza nebola potrebná. Posúdenie vplyvu Cieľom rozhodnutia je zaviesť zjednodušujúce opatrenie, ktorým sa odstránia mnohé povinnosti súvisiace s DPH pre podniky, ktorých ročný obrat nepresahuje 65 000 EUR, a má preto na podniky potenciálny priaznivý vplyv. Zároveň sa očakáva, že týmto zjednodušujúcim opatrením sa zlepší všeobecná úroveň dodržiavania predpisov o DPH. Vzhľadom na úzky rozsah pôsobnosti danej výnimky a na jej dočasné uplatňovanie bude pôsobnosť v každom prípade obmedzená. 3. PRÁVNE PRVKY NÁVRHU Zhrnutie navrhovaného opatrenia Povolenie pre Rumunsko uplatňovať opatrenie odchyľujúce sa od smernice o DPH, pokiaľ ide o úpravu oslobodenia pre podniky s ročným obratom nepresahujúcim ekvivalent 65 000 EUR v národnej mene pri prepočítacom kurze platnom v deň pristúpenia. Právny základ Článok 395 smernice o DPH. Zásada subsidiarity Návrh patrí do výlučnej právomoci EÚ. Zásada subsidiarity sa preto neuplatňuje. Zásada proporcionality Návrh je v súlade so zásadou proporcionality z tohto(týchto) dôvodu(-ov). Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá žiadnu povinnosť. Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu. Výber nástrojov Navrhované nástroje: rozhodnutie. Iné prostriedky by neboli primerané z tohto dôvodu (týchto dôvodov): Podľa článku 395 smernice o DPH je výnimka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Rozhodnutie Rady je najvhodnejším nástrojom, keďže môže byť určené jednotlivým členským štátom. 4. VPLYV NA ROZPOČET Návrh nemá žiadny vplyv na rozpočet EÚ. 5. VOLITEĽNÉ PRVKY Návrh obsahuje doložku o ukončení platnosti. 2012/0002 (NLE) Návrh ROZHODNUTIE RADY, ktorým sa Rumunsku povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[1], a najmä na jej článok 395 ods. 1, so zreteľom na návrh Európskej komisie, keďže: (1) Rumunsko požiadalo listom, ktorý Komisia zaevidovala 30. augusta 2011, o povolenie opatrenia odchyľujúceho sa od článku 287 bodu 18 smernice 2006/112/ES s cieľom oslobodiť od dane zdaniteľné osoby, ktorých ročný obrat nepresahuje ekvivalent 65 000 EUR v národnej mene pri prepočítacom kurze platnom v deň pristúpenia. Tým by boli tieto zdaniteľné osoby oslobodené od niektorých alebo od všetkých povinností súvisiacich s daňou z pridanej hodnoty (DPH) uvedených v kapitolách 2 až 6 hlavy XI smernice 2006/112/ES. (2) V súlade s článkom 395 ods. 2 druhým pododsekom smernice 2006/112/ES Komisia informovala ostatné členské štáty o žiadosti predloženej Rumunskom listom z 8. novembra 2011. Listom z 9. novembra 2011 Komisia oznámila Rumunsku, že má všetky informácie potrebné na posúdenie danej žiadosti. (3) Členské štáty už majú možnosť využívať osobitnú úpravu pre malé podniky podľa hlavy XII smernice 2006/112/ES. Toto opatrenie sa od hlavy XII smernice 2006/112/ES odchyľuje len do tej miery, že prahová hodnota ročného obratu zdaniteľných osôb v rámci danej úpravy je vyššia ako tá, ktorú má v súčasnosti Rumunsko povolené uplatňovať na základe článku 287 bodu 18 smernice 2006/112/ES, konkrétne 35 000 EUR. (4) Vyššia prahová hodnota pre osobitnú úpravu pre malé podniky je zjednodušujúcim opatrením, keďže môže podstatne znížiť povinnosti najmenších podnikov súvisiace s DPH, pričom takáto osobitná úprava je pre zdaniteľné osoby dobrovoľná. Celkovo sa očakáva, že týmto opatrením sa zlepší všeobecná úroveň dodržiavania predpisov o DPH. (5) Komisia do svojho návrhu smernice s cieľom zjednodušiť povinnosti spojené s daňou z pridanej hodnoty z 29. októbra 2004[2] zahrnula ustanovenia, ktoré členským štátom umožňujú stanoviť strop ročného obratu na výnimku z úpravy DPH do maximálnej výšky 100 000 EUR alebo jej ekvivalentu v národnej mene, pričom táto suma sa môže každoročne aktualizovať. Žiadosť, ktorú Rumunsko predložilo, zodpovedá tomuto návrhu. (6) Výnimka nemá vplyv na vlastné zdroje Únie plynúce z DPH a má len zanedbateľný účinok na celkovú sumu daňových príjmov členských štátov vybratú v štádiu konečnej spotreby. PRIJALA TOTO ROZHODNUTIE: Článok 1 Odchylne od článku 287 bodu 18 smernice 2006/112/ES sa týmto Rumunsku povoľuje oslobodiť od DPH zdaniteľné osoby s obratom, ktorý nepresahuje ekvivalent sumy 65 000 EUR v národnej mene pri prepočítacom kurze platnom v deň jeho pristúpenia k Európskej únii. Článok 2 Toto rozhodnutie sa uplatňuje do dňa nadobudnutia účinnosti smernice, ktorou sa menia a dopĺňajú sumy stropov ročných obratov, v prípade ktorých sú zdaniteľné osoby oprávnené na oslobodenie od DPH, alebo do 31. decembra 2014, podľa toho, ktorý dátum nastane skôr. Článok 3 Toto rozhodnutie je určené Rumunsku. V Bruseli Za Radu predseda [1] Ú. v. EÚ L 347, 11.12.2006, s. 1. [2] KOM(2004) 728 v konečnom znení.